CELEX: 62010TN0105
Language: mt
Date: 2010-03-01 00:00:00
Title: Kawża T-105/10: Rikors ippreżentat fl- 1 ta’ Marzu 2010 — BASF vs Il-Kummissjoni

1.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/70
            
         Rikors ippreżentat fl-1 ta’ Marzu 2010 — BASF vs Il-Kummissjoni
   (Kawża T-105/10)
   2010/C 113/104
   Lingwa tal-kawża: l-Ingliż
   
      Partijiet
   
   
      Rikorrenti: BASF SE (Ludwigshafen am Rhein, il-Ġermanja) (rappreżentanti: F. Montag, J. Blockx u T. Wilson, avukati)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-deċiżjoni kkontestata;
            
         
               —
            
            
               tikkundanna l-Kummissjoni għall-ispejjeż.
            
         
      Motivi u argumenti prinċipali
   
   Ir-rikorrenti qed titlob l-annullament tad-Deċiżjoni tal-Kummissjoni C(2009) 10568, tat-18 ta’ Diċembru 2009, fil-Każ Nru COMP/M.5355 — BASF/Ciba, li tiċħad il-proposta tas-6 ta’ Novembru 2009 sabiex Roquette Frères tiġi approvata bħala xerreja ta’ Divestment Business SDA u li tiċħad it-talba għat-tibdil tal-impenji li suġġetta għalihom il-Kummissjoni ddikjarat, permezz tad-Deċiżjoni C(2009) 1961, tat-12 ta’ Marzu 2009, li t-tranżazzjoni li biha r-rikorrenti akkwistat il-kontroll ta’ Ciba Holding AG (“Ciba”) kollha kemm hi kompatibbli mas-suq komuni.
   Ir-rikorrenti tressaq il-motivi segwenti insostenn tar-rikors tagħha għal annullament.
   L-ewwel nett, hija ssostni, li l-konvenuta, billi rrifjutat lix-xerrej propost, kisret l-Artikolu 6(2) tar-Regolament Nru 139/2004 (1), il-punti 418 u 419 tad-deċiżjoni li approvat l-akkwist ta’ Ciba minn BASF, il-klawżola 4(a)(b), 13, 14 u 34 u l-Iskeda B tal-impennji annessa miegħu u l-paragrafi 31, 48, 73 u 102 tal-avviż ta’ rimedji (2).
   B’mod partikolari, ir-rikorrenti ssostni li l-konvenuta bbażat ir-rifjut tagħha tax-xerrej propost fuq fatti ineżatti u wettqet żball manifest ta’ evalwazzjoni rigward l-inċentiv għal Roquette Frères li żżomm u tiżviluppa d-Divestment Business. Barra minn hekk, ir-rikorrenti ssostni li l-konvenuta bbażat ruħha fuq fatti ineżatti u wettqet żball manifest ta’ evalwazzjoni rigward it-talba tar-rikorrenti sabiex tbiddel l-impennji skont il-klawsola ta’ reviżjoni tal-impenji.
   It-tieni nett, ir-rikorrenti ssostni li d-deċiżjoni kkontestata tikser il-prinċipju ta’ proporzjonalità peress li, fl-opinjoni tar-rikorrenti, ir-rifjut tal-proposta tagħha ma kienx neċessarju biex jintlaħaq l-iskop tal-impennji sabiex jiġi evitat il-ħolqien jew it-tisħiħ ta’ pożizzjoni dominanti.
   It-tielet nett, ir-rikorrenti ssostni li l-konvenuta kisret il-prinċipju ta’ amministrazzjoni tajba u l-Artikolu 296 TFUE billi naqset li tisma’ lir-rikorrenti qabel ma ttieħdet id-deċiżjoni kkontestata u billi naqset li tagħti motivazzjoni adegwata għad-deċiżjoni kkontestata.
   
      (1)  Regolament tal-Kunsill (KE) Nru 139/2004, tal-20 ta’ Jannar 2004, dwar il-kontroll ta’ konċentrazzjonijiet bejn impriżi (ir-Regolament tal-KE dwar l-Għaqdiet) (ĠU Edizzjoni Speċjali bil-Malti, Kapitolu 8, Vol. 3, p. 40).
   
      (2)  Regolament tal-Kummissjoni (KEE) Nru 802/2004, tal-21 ta’ April 2004, li jimplementa r-Regolament tal-Kunsill (KE) Nru 139/2004 dwar il-kontroll tal-konċentrazzjonijiet bejn l-impriżi (ĠU Edizzjoni Speċjali bil-Malti, Kapitolu 8, Vol. 3, p. 88)